HMAS Ovens

HMAS Ovens (viirinumero S70) oli Australian kuninkaallisen laivaston Oxley-luokan sukellusvene.

Valmistus 

Alus tilattiin Scotts Shipbuilding and Engineering Companyltä Greenockista, missä köli laskettiin 17. kesäkuuta 1966. Alus laskettiin vesille 4. tai 5. joulukuuta 1967 kumminaan varakreivitär Slim ja otettiin palvelukseen 18. huhtikuuta 1969.

Palvelus 
Aluksen koeajot saatiin päätökseen toukokuussa 1969 ja alus siirrettiin Sydneyyn, jonne se saapui 17. lokakuuta. Alus osallistui huhtikuussa 1970 kapteeni Cookin Australian maihinnousun 200-vuotisjuhlallisuuksiin, minkä jälkeen se osallistui kansainvälisiin merisotaharjoituksiin Thaimaan, Uuden-Seelannin ja Singaporen laivastojen kanssa. Tammikuussa 1972 aluksesta tuli ensimmäinen Australian laivaston sukellusvene Singaporeen sijoitetuissa ANZUK-joukoissa. Alus palasi Australiaan kesäkuussa.

Alus oli ensimmäisessä modernisoinnissaan Cockatoo Islandin telakalla, jolloin se oli poissa palveluksesta 10. syyskuuta 1973 – 30. lokakuuta 1975. Alukselle asennettiin uusi pitkän kantaman passiivikaikuluotain. Alus palasi palvelukseen 31. lokakuuta 1975, minkä jälkeen se oli erilaisissa koeajoissa ennen osallistumistaan Australian itärannikolla järjestettyyn merisotaharjoitukseen. Toukokuussa 1976 alus siirrettiin Kaakkois-Aasian vesille.

Seuranneiden neljän vuoden aikana alus oli erilaisissa tehtävissä Australian vesillä sekä Tyynellä valtamerellä osallistuen lukuisiin alueellisiin harjoituksiin. Alus vieraili Uudessa-Seelannissa ja Havaijilla, missä se osallistui RIMPAC-harjoituksiin.

Aluksen toinen palvelusrupeama päättyi 10. maaliskuuta 1980, kun se siirrettiin jälleen Cockatoo Islandin telakalle huollettavaksi. Telakalla aluksen ase- ja elektroniikkajärjestelmät uusittiin. Telakan henkilöstön lakkoilu elo-syyskuussa 1981 hidasti aluksen palvelukseen paluuta. Huolto saatiin loppuun vasta 12. elokuuta 1982.

Koeajojen jälkeen alus palasi Sydneyyn ennen kuin se lähti hyväksyntätesteihin syyskuussa. Hyväksynnän jälkeen laivaston komentaja tarkasti aluksen 12. lokakuuta sen ollessa ankkurissa HMAS Platypusissa. Kolmannen palvelusrupeaman aikana alus oli toistuvasti Tyynellä valtamerellä ja Havaijilla, missä se osallistui RIMPAC-harjoituksiin. Alus sai Mk 48 -torpedoiden käsittelysertifikaatin vuonna 1982. Marraskuussa 1985 se laukaisi ensimmäisenä Australian laivaston sukellusveneenä pinnan alta Harpoon-merimaaliohjuksen pinnan alta. Laukaistu ohjus osui suunniteltuun maaliin, jona oli pieni kauko-ohjattu maalilaite Yhdysvaltain laivaston Tyynenmeren ohjuskoeasemalla lähellä Havaijia.

Vuonna 1986 alus vieraili Melbournessa, jossa järjestettiin juhlallisuudet Royal etuliitteen 75-vuotisesta käytöstä. Pian tilaisuuden jälkeen alus lähti jälleen Havaijille osallistuakseen RIMPAC 86 -harjoitukseen, mistä se palasi Australiaan tehtyään laivastovierailut Apiaan ja Fidžille.

Seuraavien kahdentoista kuukauden aikana alus operoi Australian vesillä tehden lukuisia vierailuja eri satamiin sekä osallistuen erilaisiin harjoituksiin. Maaliskuussa 1987 alus laukaisi onnistuneesti Mk 48 -torpedon HMAS Colaciin ennen siirtymistään Länsi-Australiaan. Alus vieraili Uudessa-Seelannissa elokuussa ennen paluutaan Sydneyyn valmistautumaan telakalle siirtoon.

Alus siirrettiin 23. syyskuuta 1987 Cockatoo Islandin telakalle, missä se oli aina 11. huhtikuuta 1990 saakka. Telakalla aluksen viestikeskus uusittiin, painerunko korjattiin ja painolastitankit 3 ja 5 uudistettiin. Koeajojen jälkeen alus palasi laivastoon ja osallistui erilaisiin harjoituksiin Australian vesillä.

Vuonna 1991 alus harjoitteli Yhdysvaltain laivaston ja Japanin meri-itsepuolustusvoimien kanssa Aasian vesillä, jolloin se myös vieraili Guamissa ja Japanissa. Alus teki vielä laivastovierailut Hongkongiin ja Singaporeen ennen paluutaan toukokuussa Sydneyyn. Vuoden lopun alus osallistui muiden Sydneyyn sijoitettujen alusten kanssa harjoituksiin Australian itärannikolla.

Vuoden 1992 alussa aluksen miehistön koulutusta jatkettiin ennen osallistumista KANGAROO 92 -harjoitukseen Darwinin edustalla. Vuoden lopun alus osallistui itärannikolla harjoituksiin ennen siirtoaan Länsi-Australiaan ja osallistumistaan STARFISH 92 -harjoitukseen Kaakkois-Aasiassa. Vierailtuaan Singaporessa ja Malesiassa alus palasi Länsi-Australiaan, missä se vieraili Albanyssä ennen harjoituksia ja marraskuista paluutaan Sydneyyn.

Alkuvuoden 1993 alus osallistui harjoituksiin ja oli huollossa Cockatoo Islandin telakalla, josta palattuaan se oli koeajoissa ja miehistön koulutuksessa. Alus siirtyi Adelaiden kautta Kaakkois-Aasiaan osallistuakseen STARFISH 93 -harjoitukseen. Lyhyen vierailun jälkeen Singaporessa ja Balilla alus palasi lokakuussa Sydneyyn. Marraskuussa alus oli avoinna yleisölle Hobartissa ennen osallistumistaan merisotaharjoitukseen Tasmaninmerellä, mistä se palasi Sydneyyn.

Seuraavana vuonna alus harjoitteli Australian itärannikolla ennen Havaijin RIMPAC 94 -harjoitusta. Paluumatkalla alus vieraili eteläisen Tyynenmeren kohteissa. Elokuussa alus oli vuosihuollossa Sydneyssä, mistä vapauduttuaan se siirtyi Uuden Etelä-Walesin rannikolle. Pikainen purjehdus Länsi-Australiaan. Aluksen ollessa kiinnitettynä laituriin HMAS Stirlingissä se avattiin yleisölle.

Aluksen viimeinen palvelusvuosi alkoi rutiiniharjoituksilla Uuden Etelä-Walesin rannikolla, mistä se teki vierailun Newcastleen ja Uuteen-Seelantiin, missä se harjoitteli Uuden-Seelannin ja Ranskan laivastojen kanssa. Alus lähti 4. elokuuta Sydneystä HMAS Platypusista viimeisen kerran. Alus vieraili Mackayssä, Townsvillessä, Darwinissa ja Fremantlessa ennen saapumistaan 28. elokuuta HMAS Stirlingiin, missä se poistettiin palveluksesta 1. joulukuuta 1995.

Alus on sijoitettu museoalukseksi Fremantleen.

Lähteet

Viitteet 

Oxley-luokan sukellusveneet
Scottsin valmistamat alukset